Il-Kulleġġ tal-Arti, Xjenza u t-Teknoloġija, l-MCAST nieda l-prospett tal-korsijiet partajm li se joffri mix-xahar id-dieħel. Min din is-sena ser ikunu introdotti aktar minn 20 kors ġdid fost 265 kors f’diversi suġġetti. Il-Prinċipal tal-Kulleġġ Stephen Cachia qal li l-MCAST qed jaħseb ukoll biex fil-ġejjieni jibda joffri korsijiet on line. Dawn il-korsijiet se jingħataw fil-livell 5 tal-kwalifika li jfisser il-livell ta’ Diploma. Il-korsijiet ivarjaw minn dawk fl-oqsma tal-manifattura, il-konservazzjoni tal-ambjent, is-servizzi finanzjarji, l-inġinerija, u l-kimika applikata, għal korsijiet oħra bħall-fotografija. Id-Direttur tal-Partnerships Office fl-MCAST, l-Inġinier Louis Aquilina qal li r-realtà hi li ħafna nies jieqfu mill-istudji biex joħorġu jaħdmu iżda wara ċertu żmien ikunu jixtiequ jsegwu kors part time. L-Inġinier Aquilina qal li s-sena l-oħra applikaw 4,200 persuna għall-korsijiet part time. Il-Ministru tal-Edukazzjoni Evarist Bartolo qal li ta’ spiss jiltaqa’ ma’ nies li jgħidu li jixtiequ li jkun hawn iżjed korsijiet part time. Qal li dawn il-korsijiet tal-MCAST iwieġbu għall-iżvilupp qawwi li għaddej fis-soċjetà. Il-Ministru Bartolo qal li l-Gvern qed jidentifika dawk l-oqsma fejn hemm nuqqas ta’ ħiliet u jindiriżżahom. Il-Prinċipal tal-MCAST, Stephen Cachia, qal li mis-sena d-dieħla hemm il-ħsieb li jsiru korsijiet b’tagħlim li jingħata kemm waqt leżżjonijiet fl-MCAST u wkoll online. Mistoqsi minn tvm.com.mt fiex wasal il-proġett tal-bini tal-kampus il-ġdid tal-MCAST, is-Sur Cachia qal li matul din is-sena skolastika ser ikunu jistgħu jintużaw dar l-istudent, il-parkeġġ taħt l-art u faċilitajiet sportivi li jinkludu pitch tat-turf u ġrounds tal-basketball. Qal li l-fażi li jmiss hi li tinbena l-librerija u l-Istitut tal-ICT li l-bini tagħhom huma marbuta ma’ fondi tal-Unjoni Ewropea.